Frekhaug, 12.09-18

*Til: Medlemmer i Den norske kyrkja i Meland (fødd i 2004)*

**Konfirmasjonstida i Meland kyrkjelyd 2019**

**Om ikkje lenge startar konfirmasjonstida!**

**Kjappe fakta:**

**Informasjonsmøte**

18. oktober kl. 18.00 i Meland kyrkje

**Påmelding**

Innan søndag 21. oktober på [www.melandkyrkja.no](http://www.melandkyrkja.no)

Vi håpar at du har fått brevet vi sendte deg i vår, og at du ønskjer å vere med på vårt konfirmasjonsopplegg! Om du vil det, eller lurer på om du vil det, må du og foreldra dine kome på informasjonsmøtet den

**18. oktober kl. 18.00 i Meland kyrkje**. Her vil du få meir informasjon om kva som skal skje i konfirmasjonstida og kva det vil innebere for deg å melde deg på. Om du er i tvil om du vil vere konfirmant hos oss eller ikkje, kan denne samlinga vere nyttig for å klargjere dette.

Saman med dette brevet er det ein konfirmantavtale. Om du vil vere konfirmant i kyrkja skal avtalen signerast og kan leverast etter informasjonsmøtet, på kyrkjekontoret eller på første konfirmantsamling.

**Undervisninga i år**

I år vil konfirmantane kunne velje mellom **filmundervisning** eller **«vanlege» undervisningsgrupper**.

I **filmgruppa** ser vi filmar relatert til tema i konfirmasjonstida, og har undervisning ut frå filmane. Dette pleier å vere ei veldig kjekk gruppe! Desse samlingane er noko lengre enn dei andre undervisningsgruppene, rett og slett pga. at ein må ha tid til å både sjå film og ha undervisning.

Nokre samlingar vil vere saman med dei andre gruppene.

Samlingane vil vere torsdagar frå 18.00-21.00.

I dei **«vanlege» undervisningsgruppene** kan konfirmantane velje mellom tre ulike tidspunkt, alt etter kva som passar best med skule og lokalitet. To av gruppene vil vere på Møteplassen på Frekhaug etter skuletid, og ei på Rossland etter skuletid.

Undervisningsgruppene vil *mest truleg* gå slik:

Gruppe 1: Tirsdagar kl.13.45-15.00 på Møteplassen på Frekhaug.

Gruppe 2: Tirsdagar kl.14.50-16.05 i klubbhuset i Leirdalen.

Gruppe 3: Onsdagar kl. 14.45-16.00 på Møteplassen på Frekhaug

I tillegg vil det kome enkelte fellessamlingar som kan kome på andre vekedagar.

**Leir, eller kveldsundervisning og gudstenestelag**

Dette året kan konfirmantane få velje om dei vil vere med på leir, eller vere med på eit alternativt opplegg.

Leiren kjem til å vere 11.-13. januar på Fjell-ly på Sotra. Her vil det bli litt undervisning, men mest fokus på det sosiale og å bli kjent.

Dei som ikkje vil vere med på leir kan velje eit anna alternativ. Då blir det ein kveld med litt undervisning og litt sosialt. I tillegg skal dei òg få vere med i eit gudstenestelag på 3 gudstenester i kyrkja. I Meland kyrkje har vi fleire gudstenestelag. Dei som er med har ulike oppgåver i gudstenesta, for eksempel ønske velkommen, lese tekster/bøner, gjere klar kyrkjekaffi osb. For dei som vel dette finn vi tidspunkt og arbeidsoppgåver som passar til den enkelte. Vi har ikkje tid og dato for kveldsundervisninga per i dag, men det vil mest truleg bli i Januar/Februar.

**Heimegrupper**

I løpet av konfirmasjonstida vil konfirmantane vere med på fire «heimegruppesamlingar». Konfirmantane blir delt inn i grupper, og desse gruppene møter heime hos nokre i kyrkjelyden. Alle konfirmantane vil få eigen informasjon om kva gruppe dei er på, og kor og kva tid desse samlingane er.

**Fasteaksjonen**

Kvart år er konfirmantane med på Kirkens Nødhjelp sin fasteaksjon der dei samlar inn pengar til Kirkens Nødhjelp sitt arbeid over heile verda. I år har vi lagt denne aksjonen til søndagen før palmesøndag, altså søndag 7. april. Vi startar då i kyrkja med ei gudsteneste, før sjølve innsamlinga startar. Vi treng foreldre som stiller opp med bilar for å gjennomføre aksjonen, og set stor pris på om de foreldre kan føre dykk opp som sjåførar på påmeldinga.

**Er det noko vi bør vite?**

Vi ønskjer å leggja til rette for at konfirmasjonsåret vert best mogeleg for alle konfirmantane. Vi kjenner ikkje konfirmantane frå før, og vi får heller ikkje noko informasjon frå skule el. Derfor er vi avhengig av informasjon frå dykk om det er noko vi kan gjera for at opplegget skal vera best mogeleg tilpassa dykk, både når det gjeld undervisninga, gudstenester og det sosiale. Vi er fleksible på mange ting, men er heilt avhengig av ein god dialog med dykk for å finne gode løysingar.

**Påmelding**

Påmeldinga skjer på nettsida vår, [www.melandkyrkja.no](http://www.melandkyrkja.no). Trykk der det står konfirmasjon, og vidare på **påmelding 2019**. Om nokon får problem med skjemaet eller ikkje har tilgang til internett kan de ta kontakt med oss, så skal vi hjelpe dykk.

**Det er fint om de oppgjev ei e-postadresse som vert sjekka jamleg.**

Konfirmasjonsavgifta er på 750 kr. De vil få ein giro kort tid etter at påmeldinga er registrert.

*Påmelding skjer innan* ***søndag 21.oktober!***

***Velkomen som konfirmant!***

Beste helsing

Anne Marit F. Dahle Kyrkjelydspedagog

anne.dahle@melandkyrkja.no

Ruben Sæle Diakon

 Bjørn Tore Sæle

 Sokneprest